
EXPUNERE DE MOTIVE

1.
Contextul propunerii

· Motivele și obiectivele propunerii

Criza financiară și economică persistentă sporește presiunea asupra resurselor financiare naționale, pe măsură ce statele membre își reduc bugetele. În acest context, asigurarea aplicării în bune condiții a programelor de dezvoltare rurală este deosebit de importantă, constituind un mijloc de a acorda asistență financiară pentru economia reală.
Cu toate acestea, punerea în aplicare a programelor este adesea dificilă din cauza problemelor de lichiditate antrenate de constrângerile bugetare. Este mai ales cazul statelor membre care au fost cel mai afectate de criză și au primit asistență financiară în baza unui program din cadrul mecanismului privind balanța de plăți (Balance of Payments - BoP), pentru țările din afara zonei euro, sau din cadrul mecanismului european de stabilizare financiară (MESF), pentru țările din zona euro. Până în prezent, șase țări au solicitat asistență financiară în baza acestor mecanisme și au convenit cu Comisia un program de ajustare macroeconomică. Ungaria a primit ajutor financiar din 2009, dar a ieșit din mecanismul de sprijin în 2010. Celelalte cinci țări sunt România și Letonia, finanțate prin BoP, și Portugalia, Grecia și Irlanda, finanțate prin MESF, denumite în continuare „țări participante la program”.

Pentru a ajuta aceste state membre să continue punerea în aplicare pe teren a programelor și să elibereze fondurile pentru proiecte, prezenta propunere conține prevederi care permit majorarea ratei contribuției FEADR aplicabile în cazul programelor de dezvoltare rurală din aceste state membre până la maximum 95 % din cheltuielile publice eligibile în regiunile eligibile în cadrul obiectivului de convergență, regiunile ultraperiferice și insulele mici din Marea Egee, respectiv 85 % din cheltuielile publice eligibile în celelalte regiuni, cu condiția să fie incluse în mecanismele de sprijin. Astfel vor fi puse la dispoziția statelor membre resurse financiare suplimentare și va fi facilitată continuarea punerii în aplicare a programelor pe teren.
· Contextul general

Agravarea crizei financiare în unele state membre afectează, fără îndoială, în mod semnificativ economia reală din cauza nivelului datoriei și a dificultăților cu care se confruntă guvernele care doresc să împrumute bani de pe piață.

Comisia a fost foarte activă în ceea ce privește înaintarea de propuneri vizând cea mai bună modalitate de a reacționa la criza financiară actuală și la repercusiunile sale socio‑economice. În special în cadrul pachetului său de măsuri de redresare, Comisia a propus, în decembrie 2008, o serie de modificări legislative pentru a majora rata contribuției FEADR care se aplică în cazul cheltuielilor suportate de către programele de dezvoltare rurală în anul 2009. Dintre țările menționate anterior, au beneficiat de această facilitate Grecia, Letonia și Ungaria.
· Dispoziții în vigoare în domeniul propunerii
Regulamentul (CE) nr. 1698/2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) stabilește norme comune aplicabile procesului de programare, precum și modalități de gestionare, monitorizare și evaluare a proiectelor.

Dacă va fi necesar să se asigure consecvența cu orientările strategice ale Comunității, cu planul strategic național, precum și cu Regulamentul (CE) nr. 1698/2005, programele de dezvoltare rurală vor fi reexaminate și adaptate pentru restul perioadei de programare, în conformitate cu articolele 18 și 19 din regulamentul menționat.

Articolul 26 alineatul (1) din Regulamentul (CE) nr. 1290/2005 prevede că plățile intermediare se calculează prin aplicarea ratei de cofinanțare stabilite pentru fiecare axă prioritară la cheltuielile publice certificate care țin de aceasta.

· Coerența cu alte politici și obiective ale Uniunii

Nu se aplică.

2.
Consultarea părților interesate și evaluarea impactului

· Consultarea părților interesate

Propunerea este conformă cu alte propuneri și inițiative adoptate de Comisia Europeană ca răspuns la criza financiară.

· Obținerea și utilizarea expertizei

Nu a fost necesar să se recurgă la expertiză externă.
· Evaluarea impactului

Propunerea va permite Comisiei să aprobe rate mai mari ale contribuției FEADR pentru țările în cauză, cu condiția ca acestea să fie incluse în mecanismele de sprijin.

Nu este necesar un buget suplimentar, întrucât alocarea financiară totală de la fondurile respective pe țări și programe, pentru perioada de programare 2007‑2013, nu se va schimba.
3.
Elementele juridice ale propunerii
· Rezumatul propunerii de regulament

· Se propune modificarea articolului 70 din Regulamentul (CE) nr. 1698/2005 pentru a permite majorarea ratei contribuției FEADR aplicabile programelor de dezvoltare rurală ale statului membru respectiv până la 95 % din cheltuielile publice eligibile în regiunile eligibile în cadrul obiectivului de convergență, regiunile ultraperiferice și insulele mici din Marea Egee, respectiv 85 % din cheltuielile publice eligibile în celelalte regiuni, cu condiția ca acestea să fie incluse în mecanismele de sprijin.
În urma adoptării unei decizii a Consiliului de acordare de asistență unui stat membru prin intermediul mecanismelor de sprijin, statul membru respectiv va înainta Comisiei o propunere de modificare a programului său de dezvoltare rurală, prin care să majoreze ratele de cofinanțare FEADR. Plățile transmise după aprobarea modificării respective vor beneficia de rata de sprijin majorată. Este vorba de o măsură temporară, care va lua sfârșit după ce statul membru a părăsit mecanismul de sprijin.

În conformitate cu principiile generale aplicabile în temeiul Regulamentului (CE) nr. 1698/2005, ratele majorate de cofinanțare se aplică doar în cazul plăților care urmează a fi efectuate după aprobarea de către Comisie a respectivelor programe de dezvoltare rurală, inclusiv a noilor planuri financiare.

· Temei juridic

Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) stabilește norme comune aplicabile procesului de programare, precum și modalități de gestionare, monitorizare și evaluare a proiectelor. Propunerea de modificare a Regulamentului (CE) nr. 1698/2005 trebuie să se bazeze pe articolele 42 și 43 din Tratatul privind funcționarea Uniunii Europene.

· Principiul subsidiarității

Propunerea respectă principiul subsidiarității în măsura în care are ca scop să ofere sprijin sporit prin FEADR anumitor state membre care se confruntă cu dificultăți grave sau sunt amenințate de astfel de dificultăți, în special de probleme legate de creșterea economică și stabilitatea financiară și de deteriorarea situației deficitului și a datoriei, cauzate, printre altele, de mediul economic și financiar internațional. În acest context, este necesar să se stabilească, la nivelul Uniunii Europene, un mecanism temporar care să permită Comisiei Europene să ramburseze cheltuielile certificate în cadrul FEADR utilizând o rată mai mare de cofinanțare.

· Principiul proporționalității

Propunerea respectă principiul proporționalității:

Propunerea de față este într‑adevăr proporțională, întrucât contribuie semnificativ la majorarea sprijinului acordat prin FEADR statelor membre care se confruntă cu dificultăți sau sunt amenințate de dificultăți grave, datorită unor evenimente excepționale situate în afara controlului lor și care se încadrează în condițiile prevăzute de Regulamentul (UE) nr. 407/2010 (de instituire a unui mecanism european de stabilizare financiară), sau care se confruntă cu dificultăți sau sunt serios amenințate de dificultăți în ceea ce privește balanța de plăți și care se încadrează în condițiile prevăzute de Regulamentul (CE) nr. 332/2002. În cazul Greciei, acordul inter‑creditori încheiat împreună cu Euro Area Loan Facility Act a intrat în vigoare la data de 11 mai 2010. Acordul prevede că perioada de disponibilitate expiră la a treia aniversare a datei încheierii acordului.

· Alegerea instrumentelor

Instrumentul propus: regulament.

Alte instrumente nu ar fi adecvate din motivele menționate în continuare:

Comisia a analizat marja de manevră oferită de cadrul juridic și consideră că este necesar, prin prisma experienței dobândite până în prezent, să propună modificări ale Regulamentului (CE) nr. 1698/2005 al Consiliului. Obiectivul acestei revizuiri este facilitarea în continuare a cofinanțării proiectelor, astfel încât să se accelereze atât punerea în aplicare, cât și impactul unor astfel de investiții asupra economiei reale.

4.
Implicații bugetare

Nu există niciun impact asupra creditelor de angajament, deoarece nu se propune nicio modificare a valorilor maxime ale finanțării FEADR prevăzute în programele operaționale pentru perioada de programare 2007‑2013. Pentru perioada în cauză, Comisia va rambursa cheltuielile certificate la o rată de cofinanțare mai mare. Acest lucru se va traduce imediat în plăți suplimentare către statele membre în cauză, pentru cheltuielile declarate Comisiei după data intrării în vigoare a prezentului regulament, în urma revizuirii programelor de dezvoltare rurală.
Pe baza previziunilor de cheltuieli transmise până în prezent Comisiei de statele membre vizate, dacă statele membre decid să utilizeze rata maximă de cofinanțare permisă ar putea fi necesară plata unei sume suplimentare de 90 milioane EUR de la bugetul anului 2011 (presupunând că propunerea va fi aprobată la timp), respectiv 470 milioane EUR de la bugetul anului 2012.

În lumina cererii statului membru de a beneficia de acțiune și luând în considerare evoluția înregistrată în privința prezentării plăților intermediare, în 2012 Comisia va examina necesitatea unor credite de plată suplimentare și, dacă va fi necesar, va propune acțiunile relevante către autoritatea bugetară.

Propunere de
REGULAMENT AL PARLAMENTULUI EUROPEAN ŞI AL CONSILIULUI
de modificare a Regulamentului (CE) nr. 1698/2005 în ceea ce privește anumite dispoziții referitoare la gestionarea financiară în cazul anumitor state membre care se confruntă cu dificultăți grave sau sunt amenințate de astfel de dificultăți cu privire la stabilitatea lor financiară
PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolele 42 și 43,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European,

având în vedere avizul Comitetului Regiunilor
,

hotărând în conformitate cu procedura legislativă ordinară
întrucât:

(1) Criza financiară globală fără precedent și declinul economic au cauzat prejudicii grave creșterii economice și stabilității financiare și au provocat o puternică deteriorare a condițiilor economice și financiare din mai multe state membre. În special, anumite state membre se confruntă cu dificultăți grave sau sunt amenințate de astfel de dificultăți, în special de probleme legate de creșterea economică și stabilitatea financiară și de o deteriorare a situației deficitului și a datoriei lor, cauzate, printre altele, de mediul economic și financiar internațional.

(2) Cu toate că au fost deja întreprinse acțiuni importante pentru a contracara efectele negative ale crizei, inclusiv modificări aduse cadrului legislativ, impactul crizei financiare asupra economiei reale, asupra pieței muncii și asupra cetățenilor se face simțit pe scară largă. Presiunea asupra resurselor financiare naționale crește și trebuie luate măsuri suplimentare pentru a atenua această presiune prin utilizarea maximă și optimală a finanțării din Fondul european agricol pentru dezvoltare rurală (denumit în continuare „FEADR”).

(3) Pe baza articolului 122 alineatul (2) din tratat, care prevede posibilitatea ca Uniunea să acorde asistență financiară unui stat membru care se confruntă cu dificultăți sau este serios amenințat de dificultăți grave, datorită unor evenimente excepționale situate în afara controlului său, Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară
 a instituit un astfel de mecanism în vederea menținerii stabilității financiare a Uniunii.

(4) Irlanda și Portugalia au beneficiat de astfel de asistență financiară din partea Uniunii prin deciziile de punere în aplicare ale Consiliului 2011/77/UE din 7 decembrie 2010
 și 2011/344/UE din 30 mai 2011
. Grecia întâmpina dificultăți majore în ceea ce privește stabilitatea sa financiară înainte de intrarea în vigoare a Regulamentului (UE) nr. 407/2010 și a primit asistență financiară, inclusiv din partea altor state membre din zona euro.

(5) Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre
 a instituit un instrument care prevede acordarea de asistență reciprocă din partea Consiliului în cazul în care un stat membru care nu a adoptat moneda euro se confruntă cu dificultăți sau este amenințat de dificultăți grave în ceea ce privește balanța sa de plăți.

(6) Ungaria, Letonia și România au beneficiat de astfel de asistență financiară prin Deciziile Consiliului 2009/102/CE din 4 noiembrie 2008
, 2009/290/CE din 20 ianuarie 2009
 și 2009/459/CE din 26 iunie 2009
.
(7) Perioada în care asistența este disponibilă pentru Irlanda, Ungaria, Letonia, Portugalia și România este prevăzută în respectivele decizii ale Consiliului. Asistența pentru Ungaria a expirat la 4 noiembrie 2010.
(8) În cazul Greciei, acordul inter‑creditori încheiat împreună cu Euro Area Loan Facility Act a intrat în vigoare la data de 11 mai 2010. Acordul prevede că perioada de disponibilitate expiră la a treia aniversare a datei încheierii acordului.
(9) La 11 iulie 2011, miniștrii de finanțe ai celor 17 state membre din zona euro au semnat Tratatul de instituire a Mecanismului european stabilitate (MES). Tratatul urmează deciziei Consiliului European din 25 martie 2011. Se prevede că până în 2013 MES va prelua sarcinile care în prezent sunt îndeplinite de Fondul european de stabilitate financiară (FESF) și de Mecanismul european de stabilizare financiară (MESF).

(10) Concluziile Consiliului European din 23 și 24 iulie 2011 salută intenția Comisiei de a ameliora sinergiile dintre programul de împrumut pentru Grecia și fondurile Uniunii, susținând eforturile de a spori capacitatea Greciei de a absorbi fonduri ale Uniunii pentru a stimula creșterea și ocuparea forței de muncă prin reorientarea în direcția îmbunătățirii competitivității și creării de locuri de muncă. În plus, concluziile salută și susțin pregătirea de către Comisie, împreună cu statele membre, a unui program cuprinzător de asistență tehnică pentru Grecia. Prezentul regulament contribuie la aceste eforturi de sinergie.

(11) Pentru a facilita gestionarea finanțării acordate de Uniune, pentru a susține accelerarea investițiilor în statele membre și în regiunile afectate, precum și pentru a spori impactul finanțării asupra economiei, este necesar să se permită creșterea ratei contribuției FEADR până la 95 % din cheltuielile publice eligibile în regiunile eligibile în cadrul obiectivului de convergență, respectiv 85 % din cheltuielile publice eligibile în alte regiuni care se confruntă cu dificultăți grave în ceea ce privește stabilitatea lor financiară.

(12) În conformitate cu principiile generale aplicabile în conformitate cu Regulamentul (CE) nr. 1698/2005, ratele majorate de cofinanțare se aplică doar în cazul plăților care urmează a fi efectuate după aprobarea de către Comisie a respectivelor programe de dezvoltare rurală, inclusiv a noilor planuri financiare. Prin urmare, este de asemenea necesar să se stabilească procedura prin care statele membre se pot prevala de această posibilitate, precum și mecanismul prin care va fi asigurată.
(13) Prin urmare, Regulamentul (CE) nr. 1698/2005 din 11 iulie 2006 privind sprijinul pentru dezvoltare rurală acordat din Fondul European pentru Agricultură și dezvoltare rurală, FEADR
, trebuie modificat în mod corespunzător.

ADOPTĂ PREZENTUL REGULAMENT:

Articolul 1

La articolul 70 din Regulamentul (CE) nr. 1698/2005, la alineatul (4) după litera (b) se inserează litera (c):

„4c.
Prin derogare de la plafoanele stabilite la alineatele (3), (4) și (5), rata contribuției FEADR poate fi majorată până la maximum 95 % din cheltuielile publice eligibile în regiunile eligibile în cadrul obiectivului de convergență și în regiunile ultraperiferice și insulele mici din Marea Egee, respectiv 85 % din cheltuielile publice eligibile în celelalte regiuni. Aceste niveluri se aplică cheltuielilor eligibile nou declarate în fiecare declarație certificată de cheltuieli depusă pe parcursul perioadei în care un stat membru îndeplinește una dintre următoarele condiții:

(a)
are la dispoziție asistență financiară acordată în temeiul Regulamentului (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară*, sau de către alte state membre din zona euro înainte de intrarea în vigoare a regulamentului în cauză;

(b)
are la dispoziție asistență financiară pe termen mediu, acordată în conformitate cu Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre**;

(c)
are la dispoziție asistență financiară acordată în conformitate cu Tratatul de instituire a Mecanismului european de stabilitate.

Un stat membru care dorește să se prevaleze de derogarea prevăzută la primul paragraf trebuie să solicite Comisiei modificarea programului său de dezvoltare rurală în consecință. Derogarea se aplică de la data aprobării de către Comisie a modificării programului și încetează să se aplice de îndată ce statul membru nu mai îndeplinește oricare dintre condițiile prevăzute la punctele (a), (b) sau (c) de la primul paragraf. Statul membru transmite apoi Comisiei o propunere de modificare a programului, inclusiv un nou plan de finanțare în conformitate cu ratele maxime aplicabile înainte de derogare.
Dacă statul membru nu prezintă Comisiei o propunere de modificare a programului său de dezvoltare rurală, inclusiv un nou plan de finanțare, la data la care nu mai îndeplinește oricare dintre condițiile prevăzute la punctele (a), (b) sau (c) de la primul paragraf din prezentul alineat, sau dacă planul de finanțare notificat nu este în conformitate cu ratele maxime prevăzute la alineatele (3), (4) și (5) din prezentul articol, ratele în cauză devin, în mod automat, aplicabile de la data respectivă.

*
JO L 118, 12.5.2010, p. 1.

**
JO L 53, 23.2.2002, p. 1.”

Articolul 2

Prezentul regulament intră în vigoare la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la

Pentru Parlamentul European,
Pentru Consiliu,

Preşedintele
Preşedintele

	OBIECTIVE:
Modificarea Regulamentului nr. 1698/2005 pentru a permite majorarea ratei contribuției FEADR până la maximum 95 % din cheltuielile publice eligibile în anumite state membre care se confruntă cu dificultăți grave în ceea ce privește stabilitatea lor financiară.

	OBSERVAȚII:
(1) În ceea ce privește creditele de angajament, modificarea Regulamentului (CE) nr. 1698/2005 nu va avea niciun impact financiar deoarece pachetul total pentru dezvoltare rurală rămâne neschimbat, la fel ca și defalcarea anuală a acestuia.
În ceea ce privește plățile, majorarea ratei de cofinanțare poate duce la o creștere a nivelului rambursărilor către statele membre în cauză. În eventualitatea în care propunerea va fi aprobată în timp util pentru aplicarea noii rate la cererile de plată corespunzătoare celui de-al treilea trimestru al anului 2011, creditele de plată suplimentare necesare în acest an pot fi estimate la 90 milioane EUR. Dacă va fi nevoie, situația pentru 2011 va fi tratată prin transferul global.
Plățile suplimentare care urmează să fie efectuate în 2012 sunt estimate la 470 milioane EUR. În lumina cererilor statelor membre de a beneficia de acțiune și luând în considerare evoluția înregistrată în privința prezentării plăților intermediare, în 2012 Comisia va examina necesitatea unor credite de plată suplimentare și, dacă este necesar, va propune acțiunile relevante către autoritatea bugetară.
Pentru anul 2013 nu a fost realizată nicio estimare, de vreme ce, în cazul în care circumstanțe excepționale ar continua să justifice aplicarea ratelor de cofinanțare majorate, consecințele vor fi luate în considerare în procedura bugetară. Dat fiind că alocarea totală pentru FEADR rămâne neschimbată, plățile suplimentare efectuate în 2011 și 2012 vor antrena o reducere echivalentă a plăților efectuate la sfârșitul perioadei.

